Muntlig innspill stortingshøring Helsepersonellplanen 2040

Takk for muligheten til å gi innspill til Helsepersonellplan 2040.

Standard Norge vil peke på noe vi mener mangler i planen: det er en omtale av hvordan det etablerte standardiseringssystemet kan brukes i gjennomføringen av tiltakene.

For standardisering er allerede et etablert virkemiddel i helsesektoren med en tydelig rolle i myndighetenes strategier og planer, særlig innen medisinsk utstyr og digitalisering. Derfor er det verdt å merke seg at standardisering knapt er omtalt i Helsepersonellplanen – heller ikke i kapitlet om digitalisering og kunstig intelligens.

Men det vi særlig vil trekke fram, er organisering, ledelse og arbeidsprosesser. Svært mange av tiltakene i Helsepersonellplanen handler nettopp om hvordan arbeidet organiseres og gjennomføres. Når meldingen ikke sier noe om standardisering her, så er det illustrerende for hvor standardiseringen står i helsesektoren i dag. Dette er områder hvor standardisering i langt mindre grad er vurdert og brukt som et strategisk virkemiddel.

Det betyr ikke at det ikke finnes standarder. 

Her finnes både standarder utviklet spesielt for helsesektoren og en stor portefølje av internasjonale standarder som kan brukes på tvers av sektorer. 
Standarder for kompetanseutvikling er et eksempel. 
Standarder innen arbeidsmiljø er et annet område – her fins standarder for mangfoldsledelse, aldersinkluderende arbeidsliv, pårørendehensyn og en helt ny standard om menstruasjon og overgangsalder i arbeidslivet.

Dette er dokumenter som er utviklet gjennom flere års arbeid i nasjonale og internasjonale komiteer og arbeidsgrupper og som allerede er tilgjengelige. Noen kan gjenbrukes direkte i helsetjenesten. Andre kan være utgangspunkt for sektortilpassede løsninger.
Det finnes altså standarder som kan bidra på enkelt-tiltak i planen. Men jeg vil også peke på et mer generelt bidrag som er relevant i det videre arbeidet i sektoren: 
Standardisering er en mekanisme for å systematisere og spre kunnskap og arbeidsmåter på tvers av virksomheter. Her ligger det muligheter for å spare ressurser. 

Vårt forslag er derfor enkelt: Når tiltakene i Helsepersonellplanen skal gjennomføres, bør eksisterende standarder systematisk kartlegges og vurderes. Relevante standarder bør prøves ut og evalueres. Der det avdekkes reelle gap, bør det vurderes om utvikling av en ny standard er et egnet virkemiddel.

Standard Norge kan bidra med oversikt over eksisterende standarder og arbeid som pågår, erfaringer med bruk og kartlegging av nye standardiseringsbehov. Vi kan også koble norske aktører til kompetansen som finnes i nasjonale, europeiske og internasjonale standardiseringsmiljøer.


Vi bidrar gjerne med ytterligere informasjon i komiteens videre behandling.
Takk
